Рахазвайбурун кьадардиз килигна кьведлагьай чкадал урус чIал акъвазнава. 1994 йисуз вири агьалидин 38 % урус чIалал рахазвай. Къе урус чIалал рахазвайбурун чIехи пай урусламиш хьанвай лезгияр, татарар, цIапар, чувудар ва украинар, тIимил пайни этник урусар я. Баку, Сумгаит хьтин чIехи шегьерра уьмуьр гьалзавай лезгийрин лап чIехи пай фадлай урус чIалал элячIнава. Гзаф вахтара ахьтин хзанра чIехи жезвай аялриз лезги чIалакай гьич хабарни авач, кIвале абур урусдал, къецел цIап чIалал рахазвайди я. Ажеб кар я, амма идалай гъейри Азербайжанда урус чIалал элячIнавай гьатта лезги хуьрерни ава. Месела, Хъачмаз райондин Мукьтадир ва Набран хуьрерин лезгияр урус чIалал рахазва, гзаф пай жегьилриз лезги чIал бегьем чизвач.